Urmareste Modifică dimensiunea fontului: Play

Bacău, 10 sep /Agerpres/ - Membrii familiilor din Bacău care vor primi case ce vor fi construite prin programul de voluntariat Big Build 2016, iniţiat de Habitat for Humanity, s-au întâlnit, sâmbătă, cu reprezentanţi ai mass-media pe amplasamentului viitorului şantier, pe care se intenţionează, potrivit organizatorilor, realizarea unei tentative de record în domeniul contrucţiilor sociale.



Aproximativ 800 de voluntari, români ori străini, inclusiv celebrităţii din lumea artei, televiziunii şi politicii, şi-au anunţat participarea, sub genericul "Big Build', la un eveniment ce vizează ridicarea a 40 de case în doar cinci zile, în perioada 3 - 7 octombrie, case destinate unor familii vulnerabile. Alţi 1.200 de voluntari vor lua parte la curăţarea terenurilor şi realizarea fundaţiilor.



"Estimăm, astfel, să fie cea mai impresionantă acţiune de construcţie accelerată şi voluntariat derulată până în prezent în Europa, dacă nu chiar şi în lume, la care vor fi prezenţi oameni pasionaţi de realizarea unor acte caritabile din 15 ţări europene, dar şi din SUA şi Canada, alături de reprezentanţi a patru cunoscute companii ce acţionează în judeţ şi de membri ai familiilor ce vor primi locuinţele", a declarat, miercuri, pentru AGERPRES, Loredana Modoran, coordonator dezvoltare resurse al "Habitat for Humanity România".



Potrivit Loredanei Modoran, familiile care vor beneficia de noile spaţii de locuit care vor fi ridicate prin efortul colectiv al voluntarilor nu au în prezent o locuinţă decentă.



Ziariştii au stat de vorbă cu membri ai celor 40 de familii. Au fost 40 de poveşti sociale emoţionante despre condiţiile grele în care locuiesc acum şi despre cum acest program social le va schimba viaţa.



"Pentru aceşti oameni care se zbat în condiţii grele de trai, o casă înseamnă totul. Sunt familii cu trei, patru şi chiar şase membri care împart o singură cameră sau familii în care toţi membrii sunt nevoiţi să doarmă într-un singur pat", a declarat, pentru AGERPRES, Sorin Braşoveanu, preşedintele Consiliului Judeţean, instituţie care împreună cu Primăria Bacău au asigurat terenul şi aprobările legale în scurt termen pentru implementarea proiectului.



Loredana Modoran, coordonator dezvoltare resurse al organizaţiei "Habitat for Humanity România", a precizat pentru AGERPRES că membrii familiilor ce vor primi casele "vor trebui să muncească la ridicarea locuinţelor din noua comunitate şi să returneze către "Habitat for Humanity România" costul acestora la preţul materialelor de construcţie într-o perioadă de 20 de ani, în rate lunare, fără dobândă, fără profit".



"Astfel, sistemul "Habitat for Humanity", dezvoltat de 40 de ani în 70 de ţări, responsabilizează familiile beneficiare şi asigură fondurile pentru construcţia şi renovarea de locuinţe pentru alte familii dezavantajate", a precizat Loredana Modoran.



"Habitat for Humanity România" a ajutat, în cei 20 ani de când funcţionează în ţara noastră, peste 64.000 de oameni să aibă un loc mai bun în care să trăiască. Aproximativ 30.000 de voluntari au muncit până acum pe şantierele organizaţiei.



Statisticile privind locuinţele indică faptul că România se înscrie printre ţările având cele mai îngrijorătoare situaţii din Uniunea Europeană.



"Peste 5 milioane de români locuiesc în condiţii severe de sărăcie, potrivit Eurobarometru. Dintre aceştia, 1,5 milioane sunt copii. 41,2% din populaţia ţării nu are acces la apă în locuinţe ori grupuri sanitare în casă, în timp ce media europeană este de 3,1%. Datele recente relevă şi faptul că 58% dintre români trăiesc în locuinţe suprapopulate, în timp ce media europeană este de 17,8%" , a mai declarat, pentru AGERPRES, coordonator dezvoltare resurse al organizaţiei "Habitat for Humanity România". AGERPRES/(AS - autor Cornel Cepariu, editor: Florin Marin)